**Αρχαίο θέατρο Φιλίππων**

 «Απόμακρα οι αρχαίες κολόνες, χορδές μιας άρπας αντηχούν ακόμη...» (Γ.ΣΕΦΕΡΗΣ)

**Συμμετέχοντες**

**Σχολείο:** **1ο ΕΠΑΛ Καβάλας**

*Τάξη:* Α΄ Λυκείου

*Αριθμός Μαθητών:* Τμήμα Α3, 20 μαθητές

*Χώρα προέλευσης των παλιννοστούντων/αλλοδαπών μαθητών:* Αλβανία: 3, Ρωσία: 3

*Σύντομη περιγραφή του προφίλ της τάξης και της κατάστασης που διαμορφώνεται:* Οι μαθητές προέρχονται από την Αλβανία και από τη Ρωσία. Οι παλιννοστήσαντες Πόντιοι από τη Ρωσία είναι δεύτερης γενιάς που έχουν γεννηθεί και μεγαλώσει στην Καβάλα. Μερικοί είναι κάτοικοι της πεδιάδας των Φιλίππων. Γνωρίζουν προφορικά τη μητρική τους γλώσσα και κάποιοι αντιμετωπίζουν μεγάλες δυσκολίες στη γραπτή έκφραση σε αυτή, ενώ άλλοι δεν τη γνωρίζουν καθόλου. Επίσης, δυσκολίες αντιμετωπίζουν και στη γραπτή έκφραση της ελληνικής γλώσσας. Στο σπίτι τους μιλούν τη μητρική τους γλώσσα, όταν οι γονείς τους δεν γνωρίζουν ελληνικά. Οι σχέσεις μεταξύ τους είναι πολύ καλές, ίσως γιατί κάποιοι είναι μαζί από το Δημοτικό, και μαθαίνουν ο ένας τη γλώσσα του άλλου παίζοντας με χιούμορ με τις λέξεις και τη σημασία τους.

**Όνομα εκπαιδευτικού**: Σοφία Παππά

**Αρχαιολογικός χώρος**: Αρχαίο θέατρο Φιλίππων

**Όνομα αρχαιολόγου**: Στέλλα Ποιμενίδου (ΙΗ΄ΕΠΚΑ)

**Στόχοι**

* Να προσεγγίσουν οι μαθητές το χώρο του αρχαίου θεάτρου και να αυξήσουν τις γνώσεις τους γι’ αυτό.
* Να γνωρίσουν την τεχνική της κατασκευής ενός αρχαίου θεάτρου και τα δομικά υλικά που χρησιμοποιούνται.
* Να γνωρίσουν την αρχιτεκτονική του αρχαίου θεάτρου, να διερευνήσουν αν υπάρχουν αντίστοιχα οικοδομήματα στις χώρες καταγωγής και να μεταφέρουν αυτές τις γνώσεις στην ομάδα.
* Να καλλιεργήσουν τις γλωσσικές τους δεξιότητες στην ελληνική γλώσσα και να αναδείξουν, στο βαθμό που μπορούν, και τη μητρική τους γλώσσα με τη δίγλωσση παρουσίαση κάποιων τμημάτων του προγράμματος.
* Να ευχαριστηθούν την επίσκεψή τους στον αρχαιολογικό χώρο και η περιήγησή τους να είναι δημιουργική και όχι μια βαρετή και αναγκαστική συμμετοχή. Να γνωρίσουν το ιστορικό παρελθόν και να μάθουν να του αποδίδουν το σεβασμό που του αξίζει.

**Δράσεις**

**1 Δεκεμβρίου 2012:** Παρακολούθηση ημερίδας με τίτλο: «Σχολικές επισκέψεις σε μουσεία στο πλαίσιο της διαπολιτισμικής εκπαίδευσης», στο Μουσείο Βυζαντινού Πολιτισμού στη Θεσσαλονίκη.

**1 Φεβρουαρίου 2013:** Συνάντηση της εκπαιδευτικού και της αρχαιολόγου στο μουσείο για μια πρώτη συζήτηση.

**23 Φεβρουαρίου 2013:** Δεύτερη συνάντηση εκπαιδευτικού και αρχαιολόγου στην οποία καθορίστηκε το σχέδιο εργασίας και δράσης. Το σχέδιο οριστικοποιήθηκε μέσω ηλεκτρονικής επικοινωνίας.

**4-14 Μαρτίου 2013:** Συζήτηση στην τάξη από την καθηγήτρια για το πρόγραμμα κατά τη διάρκεια των μαθημάτων της Γλώσσας και της Ιστορίας. Όποτε δινόταν η ευκαιρία, γινόταν σύνδεση του μαθήματος με το θέμα του προγράμματος.

**2 Απριλίου 2013:** Επίσκεψη της αρχαιολόγου στο σχολείο, γνωριμία με τους μαθητές και παρουσίαση του θέματος με τη χρήση προγράμματος power point. Η παρουσίαση αφορούσε στο αρχαίο ελληνικό και ρωμαϊκό θέατρο (αρχιτεκτονική μορφή, κοινωνικο-πολιτικό πλαίσιο άνθισης του θεάτρου Φιλίππων, ποιητές-έργα, σημερινή χρήση) και στάθηκε η αφορμή για συζήτηση με θέμα το θέατρο. Μεγάλη εντύπωση στους μαθητές έκανε η επιλογή της θέσης όπου χτίστηκε το θέατρο, το τοπίο και η ακουστική.

**14 Μαΐου 2013:** Πραγματοποιήθηκεη επίσκεψη των μαθητών στοναρχαιολογικό χώρο. Οι μαθητές προσανατολίστηκαν στο χώρο και πήραν πληροφορίες για τις διαδοχικές φάσεις της ιστορίας του τόπου. Επίσης, συζήτησαν μεταξύ τους και με την αρχαιολόγο και διατύπωσαν ερωτήματα. Στη συνέχεια, οι μαθητές χωρίστηκαν σε ομάδες και συμπλήρωσαν φύλλα εργασίας σχετικά με το θέατρο. Έπειτα ζητήθηκε από τους μαθητές ως ατομική εργασία η σχεδιαστική αποτύπωση απόψεων του θεάτρου. Όσοι δεν ασχολούνταν με σχέδιο (4 μαθητές), αποτύπωσαν φωτογραφικά το χώρο με την προοπτική δημιουργίας κολάζ. Στο τέλος, οι μαθητές έβγαλαν αναμνηστικές φωτογραφίες.

*Χρονικό διάστημα που διήρκεσε η δράση:*Από 1/2/2013 ως 17/5/2013

*Μαθησιακοί πόροι:* προφορικές αφηγήσεις γονέων και συγγενών, διαδίκτυο.

*Μέθοδοι συνεργασίας:* συναντήσεις, έρευνα στο διαδίκτυο, συζητήσεις.

*Δράση με διαπολιτισμικό χαρακτήρα:*Στόχος ήταν να υπάρχει δίγλωσση παρουσίαση του αρχαίου θεάτρου και η πραγματοποίηση δημιουργικών δραστηριοτήτων. Αυτό ήταν εξαιρετικά δύσκολο, γιατί οι μαθητές δε γνωρίζουν επαρκώς τη μητρική τους γλώσσα, και κυρίως τη γραπτή μορφή της.

**Αξιολόγηση**

*Παρατηρήσεις της εκπαιδευτικού*: Τα παιδιά χάρηκαν την επίσκεψη στον αρχαιολογικό χώρο. Συνδύασαν τις γνώσεις από την ιστορία με την πραγματικότητα. Συνειδητοποίησαν το ρόλο του θεάτρου στην πολιτιστική, πολιτική, κοινωνική ζωή των αρχαίων Ελλήνων. Προσπάθησαν να βρουν λέξεις από τη μητρική τους γλώσσα σχετικές με το αρχαίο θέατρο αλλά και με το σύγχρονο. Ενθουσιάστηκαν με τις δραστηριότητες που είχε οργανώσει η αρχαιολόγος. Δοκίμασαν τις δυνατότητες τους στην αποτύπωση του χώρου, όπως είχαν μάθει στο μάθημα του τεχνικού σχεδίου. Έτσι, ένας αρχαιολογικός χώρος «ζωντάνεψε» στα μάτια των παιδιών και ζήτησαν να ξαναγίνει άλλη μια παρόμοια επίσκεψη.

*Παρατηρήσεις της αρχαιολόγου*: Οι μαθητές δούλεψαν το θέμα διεξοδικά στο σχολείο τους. Θεωρώ σημαντικό το ότι δώσανε έμφαση στη σχέση του θεάτρου με το τοπίο. Μία από τις καλύτερες στιγμές του προγράμματος ήταν η επίσκεψη στο θέατρο- αντικείμενο μελέτης. Από την επιτόπια δραστηριότητα των μαθητών προέκυψαν πρωτότυπα και ενδιαφέροντα έργα.